# Radio Kipinä K3 J2 - Taistelu rannikolla ja saaristossa

LAURA VALLI:

Tämä on Radio Kipinä - puhetta puolustuksesta ja Puolustusvoimista. Hyvät kuuntelijat, tänään pureudumme suomen erityislaatuiseen rannikkoon ja erityisesti rannikkojoukkoihin. Nimeni on Laura Valli ja vieraanani on tänään yleisesikuntaupseeri komentajakapteeni Tuomas Syvänen pääesikunnan koulutusosastolta. Tervetuloa Tuomas!

TUOMAS SYVÄNEN:

Kiitos Laura, on hienoa olla täällä. Tuossa kun keskusteltiin muutamien työkavereiden kanssa, että olen tulossa, niin luonnollisesti ensimmäinen kysymys oli, että mikä sotaharjoitus nyt on käynnissä, onko Jone Nikula siellä? Mutta siihen pysty vastaamaan, että ei ole, kävin vähän kuuntelemassa noita podcasteja ja totean vaan, että korkealaatuista keskustelua ja pitää hattua nostaa niille eri tason keskustelijoille, joita tässäkin on ollut haastateltavana. Hienoa, että te teette tätä.

LAURA VALLI:

Nyt ei ole Nikula studiossa, mutta lähdetään teemaan, eli maan pinta-alasta 70% on veden peitossa ja rannikko-olosuhteita piisaa kilometrikaupalla. Tuomas olet syventynyt rannikko-olosuhteisiin, ja erityisesti rannikkotaktiikkaan, työurallasi ja diplomityössä. Miten ihmeessä olet päätynyt työskentelemään tällaisen aiheen parissa?

TUOMAS SYVÄNEN:

Niin, miten minä olen päätynyt työskentelemään tämän aiheen parissa ja Puolustusvoimissa, niin eihän minusta koskaan upseeria pitänyt tulla. Näin sattui sitten käymään. Lapsuuteni vietin merellä ja saaristossa ulkoluodolla perheen kanssa karujen kivien keskellä, ja sitten kun varusmiespalveluksen aikanaan päädyin, niin olin opiskellut tietoliikennetekniikka siinä jo vähän taustalla, ja diplomi-insinööri piti meikäläisestäkin tulla, mutta koska vaimo sattui löytymään siitä lähistöltä, niin päätin kuitenkin jäädä vähäksi aikaa tuonne keskelle Suomenlahtea silloiselle Mäkiluodon linnakkeelle töihin, joka on siis kirjaimellisesti keskellä Suomenlahtea tuossa Porkkalan niemen edustalla. Muistan hyvin sen, kun nykyinen kommodori Marko Laaksonen otti meidät kokelaat vastaan siellä ja tuuli, satoi lunta, en tiedä mitä Marko silloin sanoi, mutta sen tiedän, että siitä jäi sellainen kokemus, joka sitten pakotti jäämään tälle uralle, koska tuolla saaristossa, kaikessa karuudessaan ja olosuhteessa, jossa kenelläkään ei lähtökohtaisesti ole kivaa, niin loppujen lopuksi kivaa. Sitten käytännössä, kun aloin työskentelemään, tällainen kiinnostus sitoa erilaisia palikoita yhteen, eli ymmärtää näiden eri joukkueiden väliset suhteet, miksi tietty joukkue käyttäytyy millä tavalla. Miten näitä voidaan johtaa yhdessä. Havaitsin paljon erilaisia haastekohtia, jotka sitten olivat sellaisia, jotka askarruttivat paljon, että miten saataisiin ehkä ratkaistua käytännön tasolla. Ja sitten käytännössä, kun tuossa yleisesikuntaupseerin kurssien aikana 2005, aloin tutkia tätä Rannikkotaktiikan käsitteen käytettävyyttä suomalaisessa sotataidossa -otsikon alla mennyttä kokonaisuutta, niin totesin yhtäkkiä, että tässä asiassa on vähän isommista asioista kysymys, kuin pelkästään siitä, että miten jotkut rannikkojoukot toimivat, vaan tavallaan se toimintaympäristö laajana kokonaisuutena, Itämeri suppeana merialueena, siellä olevat ympäröivät valtiot ja niiden asevoimien käyttö. Ja sitten omat paikalliset olosuhteet ja sen haastavuus yhdessä tähän kaikkien puolustushaarojen yhteiseen yhteysoperointiin. Oli sellainen kokonaisuus teoreettisen kirjallisuuden lukemisen kanssa, joka on vähän vienyt mukanaan.

LAURA VALLI:

Eli teoria ja käytäntö kättelevät rannikkotoiminnassa hyvinkin läheisesti toisiaan?

TUOMAS SYVÄNEN:

No joo kyllä tuo teorian ja käytännön välinen suhde on hyvin mielenkiintoinen. Niin kun tuossa Juha Mälkki ensimmäisen kauden ensimmäisessä jaksossa jo asiasta puhui, että suomalaiset toteuttavat tällaista käytännönläheistä. Suomalainen sotataitohan on juuri sitä, sitten tällainen teoreettisen idealismin ja käytännön realismin välisen suhteen löytäminen on tosi haastavaa. Käytännössä se on se isoin juttu, jonka olen itse pyrkinyt tässä ymmärtämään.

LAURA VALLI:

Jos mietin rannikkojoukkoja ja rannikkojoukkojen toimintaa, niin tulee sattuneesta syystä mieleen historian havinaa: Normandian maihinnousu tai televisiosta esimerkiksi elokuvat, joissa U.S. Marines operoi. Mistä nämä kansainväliset ulottuvuudet kertovat? Ovatko ne todellisuutta? Miten Suomen rannikkojoukot ovat muovautuneet kansainvälisestä katsantokannasta katsoen?

TUOMAS SYVÄNEN:

Niin Normandian maihinnousun nostit esiin, käytännössä tässähän iso kokonaisuus on jakaa näitä operaatioita sekä näihin hyökkäyksellisiin, että puolustuksellisiin operaatioihin. Ulkomailla on käytetty pitkään puolustuksellista operaatiosta tällaista *coastal defence* -käsitettä, joka sitten suomeksi kääntyy ihan mukavasti rannikkopuolustukseksi, mitä käytettiinkin sitten 1900-luvun loppuun asti. Nykypäivänä sitä ei enää sellaisena ole käytetty, vaan ollaan lainattu sitä vähän tuonne meripuolustuksen käsitteen alle. Ja hyökkäysoperaatiot ovat sitten näitä amfibio-operaatiota pääsääntöisesti, eli kysymys on siitä, että jos joukkoja halutaan siirtää esimerkiksi mantereelta toiselle, niin tämähän tapahtuu lähtökohtaisesti taloudellisista syistä varmasti, ja kuljetuskapasiteettien näkökulmasta parhaiten laivoilla. Jos mietitään vaikka näitä U.S. Marines, jotka mainitsit, ja haluat kuljettaa suuren määrän joukkoja, jossa varmasti näitä ihan perinteisiä maavoimien joukkoja kanssa viedään mantereelta toiselle niin kyllä se kohde satama, mistä joukot puretaan, etenkin näiden maavoimien joukkojen näkökulmasta, niin tarvitsee olla suojattu, pitää olla tilaa levittää joukot ja ryhmittää ne seuraavaan taisteluliikettä varten. Ja tässä käytännössä tulee sitten tämä etenkin amfibio-operaatioiden ehkä sellainen historiallisin rooli. Eli jotta saadaan napattua uusi rintama, jotta saadaan mahdollisesti nämä maavoimien joukkojen kuljetukseen tarvittavat kohteet haltuun ja tilaa ryhmittää ne, niin on sitten käytännössä siihen erikseen koulutettuja joukkoja koulutettu. Ja näiden tehtävä ottaa nimenomaan sillanpäitä haltuun tai mahdollisesti tämän kuljetusreitin varrella olevia keskeisiä kapeikkoja tai alueita, joita oikeastaan millään muulla joukolla ei voida tehdä. Eli puhutaan siitä, että mereltä maalle joukkue kuljetetaan ja vallataan kohteita ja hallitaan niitä kohteita sitä puolustavaa osapuolta varten. Eli puhutaan koko ajan siitä, että puolustava osapuoli pyrkii estämään nämä toimenpiteet omilla suorituskyvyillä ja sitten hyökkäävä osapuoli pyrkii sitten taas tekemään tilaa niille omille liikkeille. Hyökkäävä osapuoli aina käytännössä aloitteellisessa asemassa, koska se pystyy valitsemaan aina sen ajan, ja käytännössä taistelutilan, missä hän tekee sen aloitteensa. Puolustaja on lähtökohtaisesti aina reaktiivinen ja yrittää sitten sieltä löytää ne suorituskyvyt, millä pystyy iskemään ja väistämään toisen osapuolen hyökkäyksen ja operaatiot.

Sitten kun kysyit vielä suhteesta suomalaisten rannikkojoukkojen historiaan, niin oikeastaan keskeisin murroskohta, mikä vielä näkyy nykypäivänäkin, oli oikeastaan tuolla 1900-luvun alussa, jolloin silloinen Venäjä lähti tuonne Tyynellemerelle tukemaan omien tukikohtien puolustusta lähettämällä sinne käytännössä kokonaan Itämeren laivaston. Jo oikeastaan 1905 toukokuussa, kun Tsushiman meritaistelut käytiin Japanin ja Venäjän välillä. Kävi sitten niin, että sinne jäi Japanin ja Korean väliin lähes koko Itämeren laivasto ja kun Pietarin edusta jäi avoimeksi, niin se aiheutti välittömästi sen, että Pietari piti pystyä suojaamaan ja tämähän ei sitten käytännössä laivanrakennus kyennyt sillä aikataululla toimimaan, eli päätettiin sitten perustaa Pietari Suuren merilinnoitus, joka sitten oli perusta tälle nykyisellekin linnoitusketjulle, joka tuolla edelleen saaristossa näkyy, ainakin sitten tyhjinä asemina, jos ei mitenkään muuten, Suomenlahden molemmin puolin.

LAURA VALLI:

Kuulostaa siltä, että rannikko-operoinnista tarvitaan monien eri aselajien vaativaakin yhteistoimintakykyä ja koordinaatiota. Puhutaan maihinnoususta 2000-luvun yhtenä moninaisimmista sotilaallisista toimista. Voitko allekirjoittaa tämän Tuomas?

TUOMAS SYVÄNEN:

Joo, Laura, ehdottomasti. Maihinnousuoperaatio on perinteisesti haastavin mahdollinen yksittäinen sotatoimi tai operaatio. Jännää on kuitenkin se, että huolimatta siitä, miten haastavaa se on, miten paljon se vaatii käytännössä kaikkien suorituskykyjen tällaista *joint* *operointia*, niin huolimatta siitä, niin lähtökohtaisesti historiassa tällaiset suuremmat maihinnousuoperaatiot on onnistunut ja varmaan yksi syy on se, että kun näiden operaatioiden haastavuus ja kompleksisuus ymmärretään, niin sitten todennäköisesti niihin myös suunnataan erityistä suunnittelua ja keskittymistä, ja pyritään löytämään ne harhauttavat elementit, millä puolustava osapuoli saadaan suuntaamaan joukkonsa jonnekin muualle.

LAURA VALLI:

Eli voidaan todeta, että nykyisellään rannikkojoukkoja koulutetaan Merivoimissa, eikö näin ole?

TUOMAS SYVÄNEN:

Kyllä rannikkojoukkoja koulutetaan merivoimissa, mutta myös osittain maavoimissa.

LAURA VALLI:

Eli maa-, meri- ja ilmavoimien yhteistoiminta on ensiarvoisen tärkeää, jotta rannikkojoukkojen koulutuksessa päästään siihen, mitä sillä tavoitellaan.

TUOMAS SYVÄNEN:

Niin, kyllä ja tämä nyt korostuu etenkin näillä ylemmillä johtamisen tasoilla. että yksi sotilaan näkökulmasta tuolla uloimman luodon kuusen alla kykkii, niin se ei välttämättä suinkaan näy, että hän tekee jonkinnäköistä yhteisoperaatiota, mutta kyllä lähtökohtaisesti tällaisille rannikkovesillä ja suppeilla merialueilla kaikki operaatiot ovat enemmän tai vähemmän yhteisoperaatioita.

LAURA VALLI:

Missä rannikkojoukkoja nykyisellään koulutetaan Puolustusvoimissa?

TUOMAS SYVÄNEN:

Rannikkojoukkojen koulutus keskittyy Merisotakouluun, Uudenmaan prikaatiin ja rannikkoprikaatin. Näiden lisäksi myös osa rannikkojoukoista koulutetaan maavoimissa ja Maasotakoulu tukee myös aliupseerikoulutuksessa, eli rannikkojoukot saavat henkilökuntaa ja reserviläisiään itse asiassa aika monestakin paikkaa. Mutta jos nyt siihen käytännössä ihan ytimeen eli tähän kolmikantaan: Merisotakoulu, Uudenmaan prikaati ja Rannikkoprikaati, keskittyy, niin merisotakoulussa koulutetaan käytännössä meidän upseeristo, pääosa aliupseeristosta ja sitten reservin johtajat osittain. Erityisesti näihin meritiedustelu tehtäviin. Uudenmaan prikaatissa koulutusta antaa kaksi eri pataljoona eli siellä on Tammisaaren rannikkopataljoona, joka kouluttaa tällaisiin taistelun tukitehtäviin pääsääntöisesti, niin kuin kranaatinheitinpioneeri, johtamisjärjestelmät ja huoltosotilaat. Vaasan rannikkojääkäripataljoonan sitten kouluttaa lähtökohtaisesti näihin iskuportaan yksiköihin sotilaita, eli rannikkojääkärikomppanioihin. Sekä sitten tukeviin tulenkäytöllisiin, kuten rannikko-ohjus komppaniaan. Rannikkoprikaati käytännössä antaa koulutusta lähtökohtaisesti tulen käyttöön, meritiedusteluun sekä huoltoon. Ja näistä oikeastaan tuo toi Suomenlinnan rannikkorykmentti, on meillä se elementti, joka vastaa tästä tulenkäytön osaamisesta ja vaikuttamisesta meritorjuntaohjuspattereilla ja rannikkopattereilla, sekä siihen liittyvästä henkilökunnan osaamisen kehittämisestä. Meritiedustelupataljoona vastaa heille tilannekuvan tuottamisesta, niin kuin kaikille muillekin, eli vastaa siitä, että merialueilla on tiedustelukyky ja osaava henkilöstö. Toki heillä on myös tämä merivoimien erikoistoimintaosaston ja sukeltajakoulun merkittävä rooli joka, ei sitten suoraan rannikkojoukkoihin liity. Merihuoltopataljoona näistä viimeisimpänä, mutta ei suinkaan vähäisimpänä, on sellainen, joka helposti unohdetaan tästä rannikkojoukko kokonaisuudesta. Eli tämä logistiikan ketju, jotta myös alusyksiköt saa tarvitsemansa tuen, polttoainetta jo, vaikka heti kriisin alusta alkaen. Niin merihuoltopataljoona on siinä merkittävässä roolissa, että meidän logistiikkaketju logistiikkarykmentistä tai logistiikkalaitokselta tuo ne sitten käytännössä aluksille ulkosaaristoon ja että se on toimiva.

LAURA VALLI:

Voiko varusmies itse hakeutua rannikkojoukkokoulutukseen?

TUOMAS SYVÄNEN:

Joo, ilman muuta. Eli toivottavasti saadaan paljon sellaisia halukkaita. Eli jos miettii sitä, että mikä tehtävä itselle olisi se kaikkein paras tai mikä itseä kiinnostaisi, niin se on varmaan se ensimmäinen asia joka ohjaa. Sitten henkilökohtainen osaaminen, että millaisia kompetensseja löytyy, että jos olet ajanut koko elämäsi, vaikka veneellä tai on voimakasta tietoteknistä osaamista tai on opiskellut mahdollisesti jonkinnäköistä teknisiä asioita, niin sieltä varmasti löytyy johtamisjärjestelmän puolelta todella merkittäviä hyötyjä sekä organisaatiolle että toivottavasti myös tälle yksittäiselle varusmiehelle. Eli se oma osaaminen ja käytännössä organisoitu tarve hyvin usein saadaan yhtymään.

LAURA VALLI:

Ja omalla potentiaalilla ja osaamisella taitaa olla aika merkittävä vaikutus rannikkojoukkojen toimintaan. Jos ajatellaan rannikkojoukko ryhmää, joka toimii ja operoi tietyssä paikassa, niin jokaisen yksilön osaaminen ja tietysti johtaminen on ensiarvoisen tärkeää, koska rannikko-olosuhteet ovat melkoisen vaativia.

TUOMAS SYVÄNEN:

Niin rannikon haastavat olosuhteet. Siitähän puhutaan, eli käytännössä mikä tekee rannikkojoukkojen taistelusta erikoisia, on nimenomaan nämä olosuhteet ja se, että jos olet ulkoluodolla yksittäisen ryhmän kanssa, niin on törmätty itsekin niihin tilanteisiin, joissa sitten olet ollut siellä saarella syksyllä, tuulee 25 m/s ja lämpötila 0 °.

LAURA VALLI:

Kylmä.

TUOMAS SYVÄNEN:

Ja kylmä. Voin sanoa, että vähintäänkin kylmä ja kostea. Nälkä. Ja sitten toteat siinä, että kyytiä ei ole tulossa tänään. Sinulle uitetaan mahdollisesti säkeissä aaltojen mukana lisää ruokaa ryhmälle ja käytännössä ne olosuhteet on ne, jotka tekee tästä erikoista. Se tekee ehkä tästä, mitä mainitsit, että ryhmän merkitys eli ryhmäkoheesio on sellainen asia, mikä meillä korostuu hyvin usein. Eli hyvin haastavissa olosuhteissa toimit usein pienen ryhmän kanssa eristyksissä ja silloin se, että kaikilla on riittävä osaaminen toisten töistä, mutta se spesifiä osaaminen omasta työstä, niin se kyllä korostuu. Vastaavasti johtajan oma aloitteellisuus ja aktiivisuus, eli tämä aktiivisuus on sellainen asia, mikä näkyy läpi koko meidän organisaatiossa, eli yksittäisellä joukkueenjohtajalla voi olla täysin ratkaiseva merkitys, mutta hänen tulee valmistautua siihen, että välttämättä niitä johtamisyhteyksiä ei ole, hänellä ei ole mahdollisuutta tavata omaa päällikkönsä, mutta hänellä on se tehtävä. Hänelle on avattu, ennen kuin on lähtenyt, tehtävä, että mikä on vähän häntä ylemmän portaan esimiehen tavoite ja tahto, mihin tällä kaikella toiminnalla pyritään. Ja se on se *driver,* joka käytännössä ajaa johtajaa, eli jos hän näkee, että tässä on nyt se tilaisuus, jolla saavutetaan se kahta porrasta ylemmän esimiehen tavoitetila, niin hän pyrkii tekemään itsenäisiä ratkaisuita. Ja tämä on juuri sellaista yksilön aloitteellisuutta, kunhan ymmärretään se oikea-vasen raja.

LAURA VALLI:

Puolustusvoimat on tunnettu laadukkaasta koulutuksestaan. Miten kuvailemaasi potentiaalien kirkastamista voidaan kouluttaa jo varusmieskoulutuksen aikana, kun puhutaan toimimisesta rankoissakin rannikon olosuhteissa? Miten sitä pystytään kouluttamaan?

TUOMAS SYVÄNEN:

No niin haluatko nyt Laura tunnin vastauksen vai vähän lyhyemmän vastauksen?

LAURA VALLI:

Otetaan tämä vähän lyhyempi vastaus tällä kertaa. Tiivistetty.

TUOMAS SYVÄNEN:

Eli käytännössä kyllähän niin kun kaikki pitää lähteä siitä, että henkilökunta näkee asian samalla tavalla. Ja tätä ei voinut kuin ajatella sellaisena *bottom to top* lähestymistapana, vaan kyllä tämä lähtee siltä, että meidän ohjesääntöihin ja ohjeisiin, sekä henkilökunnan koulutusohjeisiin, on kirjoitettu jonkinnäköinen tällainen filosofinen ajatus siitä, että miten johtajat toimivat. Ja se yhtenäinen malli siitä, että kuinka yksittäisen johtajan oletetaan tässä organisaatiossa toimivan, vaikkapa siten, että opetetaan johtajille, että vältetään konditionaalia eli ei puhuta siitä, että pitäisi tehdä jotain, vaan opetettaisiin vaikka siten, että tehdään jotain asioita. Tai siten, että johtajat ymmärtävät, että johtajat vastaavat asioista, ei organisaatiot vastaa, vaan johtajat, jotka vastaa joka tilanteessa asioista. Tällainen vastuunkantamisen, itsetekemisen, itse suunnitteluprosessiin osallistumisen päällikkönä ja komentajan. Eli tällaisen ehkä niin kun filosofisen ajatuksen, joka on hyvin suppeasti tässä on kuvattu. Eli tällaisen kirjaaminen ohjeisäännöissä opettaminen sotakouluissa ja vieminen sinne kentälle jokapäiväistä toimintaa, on niitä tekijöitä, jotka taas sitten viime kädessä siirtyy siihen varusmieskoulutukseen ja siirtyy toivottavasti myös oikeanlaisena johtamisoppina myös tuonne meidän reserviin johtajille. Joo kyllä tästä täytyy olla kysymys, on sellainen niin, kun filosofinen teoreettinen johtamisen malli olemassa, joka sitten siirtyy kaikille tasoille.

LAURA VALLI:

Tämä onkin mielenkiintoinen keskustelun sivujuonne. Voi siis ajatella, että rannikko-olosuhteet, jotka ovat hyvin kompleksisia ja muuttuvia, sparraavat itseasiassa sitä koulutettavaa joukkoa hyvinkin itseohjautuvaksi ja agiiliksi. Eli syy, miksi kansainvälinen yleisö on hyvinkin kiinnostunut Suomen rannikkojoukoista on se, että se pakottaa siinä toimivan joukon mukautumaan. Onkohan näin?

TUOMAS SYVÄNEN:

No kyllä näin voi varmasti sanoa, eli kyllähän jo meidän historiasta näkyy se, että se joustavuus ja se ajattelu on muokannut meidän organisaatiosta sellaisen, kuinka se nykypäivänä nähdään, eli kun viittasin siihen, että miten rannikkojoukko lähti aikana kehittymään ja siitä käytännössä sotien aikana tehtiin havainto, että rannikkotykistön ympärille tarvitaan muita joukkueita suojaksi, joten päätettiin ottaa näitä jalkaväkijoukkoja ja kouluttaa siihen ympäristöön. Eli muokattiin tavallaan sitä ajattelua suoraan siihen, että löytyy uudenlaisia joukkoja ja alettiin käytännössä hakea sitä hyökkäyksen ja puolustuksen operatorista suhdetta ja lähdettiin käytännössä etsimään näitä tällaisia yksittäisiä elementtejä, jotka muodostetaan näistä meidän kuitenkin hyvin rajoitetuista resursseista. Niin saadaan ne suorituskyvyt irti, mitä tarvitaan ja kyllä minä nämä allekirjoitan tämän joustavuuden ja sen kiinnostavuuden kyllä ihan täysin.

LAURA VALLI:

Oma sydänjuttuni on resilienssi, eli yksilön kimmoisuus ja ketteryys, ja monia muita suomennoksia. Tästä päästäänkin jouhevasti niihin vaatimuksiin, joita yksilölle asetetaan, jotta yksilö pystyy toimimaan osana ryhmää ja puhut ryhmä koheesiosta ja osana rannikkojoukkoa. Nimeä tällaisia ominaisuuksia? Puhutaan niistä vähän lisää.

TUOMAS SYVÄNEN:

Joo, eli kyllä yksilön näkökulmasta, jos pohditaan sitä, että kalusto on lähtökohtaisesti ryhmän kannettavissa. Tai jos ei ryhmän kannettavissa, niin ainakin ainakin ryhmän siirrettävissä. Ja sitä kalustoa on aika paljon, niin kyllä sellainen perus fundamentti on, että yksilön pää ja kroppa pitää olla kunnossa, eli fyysinen ja psyykkinen kunto on se, mikä luo pohjan sille että, hän kykenee ylipäätään toimimaan siinä, mihin minä hänet koulutetaan. Ja totta kai meidän kuulutusjärjestelmä tukea sitä, että kukaan ei odota, että silloin kun tulet varusmiespalvelukseen, niin välttämättä olleet huippukunnossa. Mutta kyllähän meillä pyritään siihen, että henkilöä, joka asetetaan tehtäviin jotka ovat haastavia, niin myös hänen kunnonkohottamista tuetaan siinä, ja sitten, kun kroppa kestää paremmin, niin sen jälkeen pää kestää paremmin. Mutta tämä on tärkein yksittäinen asia, joka luo sitten pohjan sille, että voidaan hyödyntää käytännössä teknologisia valmiuksia, jotka myös korostuvat etenkin silloin kun toimitaan pienryhmissä. Eli se, joka on koulutettu toimimaan, vaikka viestimiehenä, niin hänellä on sellainen koulutus ja mielenkiinto toivottavasti näistä asioita kohtaan, jotta hän pystyy ratkaisemaan niitä ongelmia. Koska niin kuin sanoin, niin apua ei välttämättä ihan nopeasti tule ja niitä johtajan pitää pystyä ratkaisemaan, ja myös jokaisen yksilön pitää pystyä itsenäisesti ratkaisemaan niitä haasteita, mitä siellä saarella kohtaa.

LAURA VALLI:

Puhumattakaan yhteistoimintakyvystä itseään suurempien voimien kanssa. Eli puolustushaarojen välistä yhteistoimintaa haen tässä. Se vaatii yksilöltä aika paljon.

TUOMAS SYVÄNEN:

Niin, tällainen puolustushaarojen välinen yhteistoiminta vaan ei sinne yksilötasolle sillä tavalla näy paitsi, jos sattuu tapaamaan rantamaalla toisen puolustushaaran sotilaita. Silloin selviää tällaisella tavallisella sosiaaliselle kanssakäymisellä ja ihan vilpittömällä asioinnilla, että tuota sosiaaliset taidot ovat toinen sellainen asia, itse asiassa hyvä, kun nostit esiin. Se on sellainen, joka korostuu, eli pitää pystyä toimimaan ryhmässä siten, että huomioi muut yksilöt tasavertaisina ja pystyy käytännössä kommunikoimaan ja sopeutumaan ja asettumaan myös sen toisen rooliin, koska kaikille riittää tekemistä ja aina ei ole kivaa, ja aina ei välttämättä asiat mene juuri sillä tavalla kuin itse haluaa. Ja silloin pitää käytännössä pysty asettua myös vähän paremmin toisen asemaan.

LAURA VALLI:

Tästä päästään kokonaisvaltaiseen toimintakykyyn. Koulutusosasto hallinnoi sitäkin teemakokonaisuutta ja teemat, joita tässä on käsitelty, niin käsittelee hyvinkin fyysistä, psyykkistä eettistä ja sosiaalista kokonaisuutta. Eli voisi sanoa, että rannikolla tarvitaan kyllä näitä jokaista, jotta pystytään rannikolla toimimaan. Eikö näin?

TUOMAS SYVÄNEN:

kyllä, terveisiä vaan sinne toimintakykysektorille samalle käytävälle, missä käytännössä näitä asioita pohditaan. Tämä on ollut yllättävää, että mistä kaikista asioista puhutaan, kun puhutaan toimintakyvystä. Hyvin on ollut silmiä avartavaa kuunnella sitä, että mitä asioita oikeasti pitää huomioida, kun huomioidaan kaikkia näitä toimintakyvyn osa-alueita.

LAURA VALLI:

Johtaminen, se on merkittävässä asemassa. Itsensä johtaminen ja muiden johtaminen kompleksissa toimintaympäristössä. Sivutaan sitä seuraavaksi. Mitä rannikon erityislaatuiset olosuhteet vaativat johtajalta?

TUOMAS SYVÄNEN:

Johtamisessa voidaan käsitellä käytännössä lyhyesti käytännössä tämä koko skaala, eli puhutaan sitten yksittäisen ryhmän johtajasta, joka meidän olosuhteissa saattaa olla reservin upseeri tai aliupseeri. Aina käytännössä sinne ylempiin tasoihin asti, niin vaatimukset ovat luonnollisesti erilaisia. Ja nyt käytännössä tällaisella, jos mitään mihin kouluttaa reserviläisiä, miten varusmiehistä tehdään reserviläisiä, niin nämä johtamistasot ovat sellaisia, että käytännössä itsenäisyys ja aloitteellisuus on sellaisia tekijöitä, jotka voidaan nostaa korostuneeseen asemaan, eli johtajien, kuten jo aikaisemmin oli puhetta, niin tulee kyetä tekemään sellaisia ratkaisuja, jotka tähtää ylempien esimiesten päämäärän saavuttamiseen. Ei niinkään se, että hänelle kerrotaan mitä kaikkea hänen pitää tehdä, vaan hänelle kerrotaan se, että hänen pitää itse ymmärtää se mihin tällä kaikella toiminnalla pitää pyrkiä. Ja sitten tulee tällainen ruotsalaisten käyttämä tällainen *positivrapoterin* -termi, johon olen edellisessä tehtävässä, tuolla Vaasan rannikkopataljoonassa törmännyt. Ilolla katselin ruotsalaisten päälliköiden raportointia, jossa he osasivat kertoa, kun he olivat päässeet tavoitteeseen, että he ovat saavuttaneet omat tehtävänsä. Suinkaan mentaliteetti ei ole se, että nyt jäädään paikalleen ja odotetaan, että tulee lisäohjeita, vaan kerrotaan, että voin tukea naapuriyksikköä tällaisilla suorituskyvyillä. Tai voin edetä vielä tästä kilometrin eteenpäin, eli tuetaan sitä komentajan johtamistoimintaa, koska komentaja vetelee monia naruja yhtä aikaa, ja hänellä on käytännössä se hyvin kompleksi käytännön taistelutoiminta ja siihen liittyvät tukitoiminnot hoidettavana. Niin se, että joka tason johtajat pystyvät tukemaan sitä komentaja johtamista kertomalla, että mitä muuta he voivat tehdä. Tämä on sellainen asia mikä mielellään näkyisi myös meidän jokapäiväisessä toiminnassa enemmän. Eli johtajat jokaisella tasolla pystyy tukemaan positiivisessa mielessä, eikä kertomalla, mitä ei pysty tekemään.

LAURA VALLI:

Kuulostaa hyvin positiiviselta, aktiiviselta toiminnalta tämä ruotsalaisten malli. Aktiivisuus on meillä kyllä ollut haluttu ominaisuus omassa toiminnassa, mutta ehkä voisimme siis sparrata sitä hieman?

TUOMAS SYVÄNEN:

No ehkä tämä on lähtenyt siitä, että tietyllä tapaa ruotsalaisten on siitä hyviä, että he osaavat kirjoittaa tällaisia ohjesääntöjä avoimeksi tiedoksi julkisesti ja viestimään sitä kautta myös tästä heidän filosofiastaan. Ja se johtamisen filosofia näkyy läpi koko ajan doktriiniperheen, eli doktriinihan on tällainen taisteluoppi, joka voi olla operatiivisen tason tai taktisen tason tai sitten tällaisen käytännöntason taisteluoppeja. Ja heille tämä filosofia on kirjoitettu läpileikkaavaksi ja siten, että se on lähes kenen tahansa luettavissa. Ja tällainen filosofian välittyminen, tai sitten myös julkinen keskustelu, on omasta henkilökohtaisesta näkökulmastani tervettä ajattelua. Vastaavasti Yhdysvalloissa keskeisin doktriini on ihan julkista materiaalia ja sieltä ensimmäisenä, kun avaan minkä tahansa *Allied joint publication* -julkaisusarjan, niin ensimmäisenä voi melkein lukea filosofia. Mikä on johtamisen filosofia, mikä on taktinen filosofia tai operatorinen ajatus siitä kaikesta taustalla. Ja sen jälkeen käytännössä, mitä tiedän, että meidänkin reservin upseeriston kyselee kovasti, on se että mistä voimme lukea tästä asiasta ja sen takia nyt pitää nostaa tämänkin podcastin merkitys esiin siinä, että on aivan huikeata, että tällainen keskustelukanava on avattu. Ja tässä kun aikanaan tuli kysymys siitä, että tulisinko tänne, niin kovasti pohdin, itsehän olen kuitenkin kritisoinut sitä, että tällaista avointa keskustelua on ollut haastava käydä, ja juuri tämä käytännönläheisyyden, mitä Mälkkikin kuvasi, niin sen aiheuttamat haasteet tekevät juuri sen, että on vaikea kommunikoida julkisesti. Ja nyt sitten, kun tuli tämä kysymys, että tulenko tänne. Kuuntelin tämän ensimmäisen jakson ja sitten kuuntelin muutama muunkin jakson ja totesin, että tosi vaikeaa tästä nyt lähteä kieltäytyä. Jos ei itse pysty tässä keskustelemaan siitä sotataidosta, niin vaikea sitä kritisoidakaan.

LAURA VALLI:

Kyllä veit sanat suustani, eli olkoon tämä podcast ainakin meidän yrityksemme hieman valottaa tätä toimintaa rannikko-olosuhteissa, ja mistä onkin pakko jatkaa teema, joka olisi pitänyt avata jo täysin alussa, eli mikä tekee suomen rannikko-olosuhteista niin vaativia? Tänne tulee moni, jotka haluavat harjoitella olosuhteissamme ja tietysti tähän liittyy merellinen komponentti, maa- ja ilmakomponentit. Avaa Tuomas vähän, että mistä kaikessa on kyse?

TUOMAS SYVÄNEN:

Joo eli käytännössä se mikä tekee nyt ensinnäkin Itämerestä mielenkiintoisen kokonaisuudessaan, on käytännössä ihan viime vuosikymmenen aikana noussut tällainen laajempi mielenkiinto siihen, että puhutaan tällaisesta suppeasta merialueesta, jossa tulee taas huomioida aseiden käyttö, joka suunnasta. Eli Itämeren tyyppisissä olosuhteissa ei ole sellaista paikkaa merellä, jossa ei olisi uhattu jostain suunnasta, konfliktin aikana, asejärjestelmien käytöllä. Ilmasta, pinnasta ja veden alta. Käytännössä tämä toimintaympäristö on sen takia hyvin mielenkiintoinen. Ja miten se näkyy sitten taas tässä Suomen rannikon läheisyydessä, niin meillähän käytännössä saaristo ja se meidän toimintaympäristö on siten mielenkiintoinen, että tällaista rikkonaista saaristoa on haastavaa löytää. Meidän saaristo, jos vertaa vaikka itäistä Suomenlahtea tai sitten Saaristomerta, puhumattakaan Pohjanlahdesta, poikkeaa hyvin radikaalisti toisistaan. Se on yksi tekijä, mikä muun muassa tällaiseen saaristomerenkulkuun on nostanut avauksia, muun muassa ulkomailta, että halutaan että Merisotakoulu pystyy järjestämään tällaisia saaristomerenkulun tilaisuuksia. Että opetetaan navigoimaan tällaisissa olosuhteissa. Meillä on erityispiirteitä, niin kun esimerkiksi Ahvenanmaan maakunnan alue, jonne ei ole sille asiaa ja se aiheuttaa navigointiin taas omat mielenkiintonsa. Meidän taistelualueen syvyys poikkeaa riippuen, että liikutaanko idässä tai lännessä. Itäisellä Suomenlahdella käytännössä saaristo on sellainen 20 kilometriä syvä, sieltä Haapasaaresta Kotkaan semmoinen 25 kilometriä ja tällaisia poikkiväylästöjä on hyvin rajoitetusti. Mutta sitten taas, kun siirrytään tuonne Saaristomeren alueelle, niin siellä voidaan puhua, että ooperaatiosyvyys on, vaikka 80 kilometriä, kun tarkastellaan tuota Utösta tuonne Turkuun asti. Toimintaympäristö eroaa hyvin merkittävästi. Meillä on kanavoivia alueita, joita on vaikea kiertää, meillä on alueita, joissa käytännössä joukkueen taktiikka tulee sopeuttaa niihin olosuhteisiin. Niissä tehdään erilaisia asioita ja tämä tekee myös tämän kansainvälisesti hyvin mielenkiintoiseksi. Pitkään elettiin sellaista tilannetta, jossa rannikkopuolustus tai tällainen maalta merelle vaikuttaminen ei ollut niin hirveän kiinnostavaa kansainvälisesti, ja oli käytännössä vain muutamia tällaisia maita, jotka panostivat voimakkaasti rannikkopuolustukseen. Etenkin kylmän sodan aikana oli Neuvostoliittoa, Kiinaa, Intiaa ja Suomi ja Ruotsi. Kyllä sieltä asti on heijastunut se, että vaikka tässä on nyt vähän ehkä nousee esille se että välttämättä aina tämä sodan on teoreettinen puolin ja sen teoreettinen idealismi ei näy tuossa meidän kaikessa kirjallisuudessa ja käytännönläheisyydessä, niin kyllähän esimerkiksi meidän meripuolustus, kun tarkastelee millaisia suorituskykyjä nykypäivänä on käytössä, vastaa hyvin sitä teoreettista mallia, mitä nähdään kansainvälisesti, mitä nykypäivänä suurvalta-armeija esimerkiksi joutuu pohtimaan hyvin vakavasti omia operaatioitaan merellä tai mereltä maalle päin. Jos puolustavalla valtiolle sellaisia suorituskykyjä, kuten Suomella, on käytössä. Miina-ase, saariston suojaa hyväksikäyttäen ja myös tykistöase ja liikkuvat rannikkojoukot ja käytännössä kyky muuttaa painopistettä. Eli kyllä tämä joustavuus ja meidän olosuhteisiin koulutetut joukot koulutetaan sinne, missä niitä halutaan käyttää ja maaston tuntemusta tunnetaan. Eli tämä on sellainen tekijä ja kokonaisuus, mikä tekee tämän todella mielenkiintoiseksi.

LAURA VALLI:

Tästä voisi puhua, vaikka oman podcastin verran, kuinka paljon vaatimuksia rannikko-olosuhteet asettavat materiaalille. Muun muassa Merivoimien taistelualushanke täytyy sovittaa luonnollisesti Suomen olosuhteisiin ja keskustelu siitä, minkä kokoisia aluksia Suomen tulisi käyttää, niin siinä pitäisi varmaan enemmänkin avata tätä erityislaatuisuutta ja sitä, miten rannikolla todella voi kulkea, niin maalla kuin merellä.

TUOMAS SYVÄNEN:

Kun puhutaan rannikkojoukosta, niin rannikkojoukoistahan ei voi puhua siiloutuneesti, eli itse en ikinä tarkastele rannikkojoukkoja käytännössä erillisenä jonain yksittäisenä kokonaisuutena, vaan kyllä lähtökohtaisesti tarkastelussa pitää aina olla kaikkien puolustushaarojen yhteinen käyttö. Ja käytännössä rannikolla on luonnollista, että esimerkiksi ilma-alus näkee pidemmälle, kuin pinnassa oleva laite, vastaavasti sivusto, jossa Merivoimien näkökulmasta, Maavoimat toimii, niin on meille sellainen tärkeä tukialue, joka mahdollistaa meidän kaiken logistisen tuen muun muassa. Mutta sitten, mitä tapahtuu merialueilla ja saaristossa, niin pitää myös muistaa se, että suurin osa niistä tehtävistä, mikä Merivoimille on annettu, ei ole toteutettavissa millään muulla, kuin käytännössä taistelualuksella. Meriyhteyksien turvaaminen ja meriliikenteen suojaaminen, on hyvin hankalaa toteuttaa, jos lähetään saariston ulkopuolelle millään muulla, kuin taistelualuksella. Ja sen takia tämä rannikkolaivasto, joka on meidän laivastoyhtymämme, ja rannikkojoukkojen saumaton yhteistoiminta ja taistelun yhteensovittaminen ovat semmoinen asia, että sehän muodostaa kaikissa olosuhteissa sen kehyksen kaikelle toiminnalle ja siihen mihin kaikella toiminnalla pitää pyrkiä. Ja tässähän tuota, kun puhutaan nyt tästä yhteistoiminnasta meidän olosuhteissa, niin perusedellytys on se, että pitää pystyä toimimaan niin kesällä kuin talvellakin, ja pitää pystyä toimimaan niin valoisalla kuin pimeälläkin. Ja kyllä tässä, kun joukot tunnistaa toinen toisensa, tiedetään missä toinen on. Tällainen oma tilannekuva, niin sen merkitys korostuu siinä yhteistoiminnassa todella paljon. Mutta toinen asia on se, että korostuu myös eri tason esimiestehtävissä olevien henkilöiden keskinäiset suhteet ja tuntemus. On paljon helpompaa sopia asioita ja sovittaa asioita yhteen, kun voit kilauttaa tutulle kaverille sinne toiseen päähän ja luottaa siihen, että tämä tyyppi osaa tehtävänsä ja saadaan varmasti tämä homma toimimaan yhteen. Eli tavallaan myös tämmöinen esimies-, johtaja- ja komentajatason tällainen koheesio on ihan merkittävässä asemassa. Mutta sitten laivastojoukoilla, kun toteutetaan hyvin paljon näitä tehtäviä, mitä Merivoimille on annettu, niin rannikkojoukoilla on taas vastaavasti siinä hyvin merkityksellinen rooli, koska alus ei voi liikkua koko aikaa, alus tarvitsee suojaa, alus tarvitsee myös huoltoa ja aikaa levätä. Tämä on nyt sellainen yksi tärkeä rooli, joka rannikkojoukoilla on. Eli muodostaa sellainen tuki, runkoverkosto, saaristoon, eli sinne missä operaatiot valmistellaan ja siellä mistä käsin ne lähtökohtaisesti toteutetaan. Ja tänne omalle tukialueelle tulee muodostaa sellainen tilanne, että siellä on myös laivastoyksikölle turvallisempaa valmistella tulevia tehtäviä ja huoltaa, tukea merihuoltopataljoonilla huoltoa ja käytännössä voi valmistautua siihen operointiin vähän paremmin.

LAURA VALLI:

Ei voi olla painottamatta liikaa jokapäiväistä toimintaa 24/7 365 päivää saumatonta yhteistyötä eri komponenttien välillä. Vaatii aikamoista organisointia. Kuka kaiken organisoi?

TUOMAS SYVÄNEN:

Merivoimissa kaiken organisoi Merivoimien komentaja amiraali Jori Harju. Mutta käytännön tasolla niin kyllähän tämä on organisoitu ihan meidän vuosisuunnittelussa ja ihmisestä se lähtee, että ei tästä mihinkään pääse. Organisointi tapahtuu siten, että meillä on johto, joka osaa viestiä oikeat asiat organisaation läpi. Meillä olemassa doktriinit, jotka antavat ymmärrettävästi mahdollisuuden tulkita, miten taisteluopillisesti halutaan toimittavan, ja sitten meillä on koulutusjärjestelmä, joka mahdollistaa sen, että nämä kaikki palaset loksahtavat kohdalle.

LAURA VALLI:

Eli potentiaalien kirkastaminen, yhteistyö ja laadukas koulutus. Näistä saadaan aikaiseksi hyvin toimiva rannikkojoukko, jonka tunnistaa? Kerro Tuomas mistä tunnistaa rannikkojoukkojen taistelijat?

TUOMAS SYVÄNEN:

Mistä tunnistaa rannikkojoukkojen taistelija?

LAURA VALLI?

Kyllä.

TUOMAS SYVÄNEN:

Rannikkojoukkojen taistelijaa ei lähtökohtaisesti välttämättä tunnista verratessa maavoimien taistelijaan, niin välttämättä yhtään mistään. Sama maastopuku, samat varusteet. Sitten jos jossain tilanteessa käytännössä tarvitsee etsiä niitä erikoisuuksia, niin lähtökohtaisesti Merivoimien sininen baretti on alkuvaiheessa. Uudenmaan prikaatissa tietyt rajat läpäissyt henkilöstö, vaikkapa tällaisen barettimarssin tai tietyt kuntovaatimukset, niin sitten päästä voi löytyä myös vihreä baretti.

LAURA VALLI:

Ja se on rakas?

TUOMAS SYVÄNEN:

Se on rakas kyllä. Ikävä kyllä pääesikunnassa sitä ei saa käyttää tällä hetkellä, mutta kyllä se sieltä hyllyn päältä löytyy.

LAURA VALLI:

Mutta tässä voikin käyttää positiivista raportointia ja pyytää anteeksi vasta sen jälkeen, kun tuota lupa jäänyt kysymättä vai mitä?

TUOMAS SYVÄNEN:

Ei, tähän ei kyllä lähdetä. Kyllä sääntöjen mukaisesti käytetään siellä Uudenmaan prikaatissa palvellessa.

LAURA VALLI:

Tämä selvä. Tähän väliin on pakko napata viime kesänä MTH? Avaa vielä mistä MTH tuli ja mitä opit itse sinä aikana?

TUOMAS SYVÄNEN:

Joo eli MTH on lyhenne meritaisteluharjoituksesta ja meritaisteluharjoitus on Merivoimien järjestämä, kaksi kertaa vuodessa toteutettava, puolustushaarojen pääsotaharjoitus. Ja tämän viimeisen meritaisteluharjoituksen yhteydessä toteutettiin samanaikaisesti tällainen suomalais-ruotsalainen *Swedish Finnish Amphibious Task Unit* eli suomalais-ruotsalaisen taisteluosaston harjoitus eli joukkojen harjoitus. Ja tämä oli kansainvälisenä harjoituksena äärimmäisen mielenkiintoinen, koska Ruotsi osallistui yli 400 sotilaalla. 50 venettä noin suurin piirtein ja muodostettiin yhdessä tämä joukko, joka on sitten osa tällaista *Finnish Swedish Naval Group* -konseptia. Itse toimin tässä harjoituksessa esikuntapäällikkönä ja oli upeita toimijoita tällaisen 30 hengen esikunnan, joka on täynnä ammattilaisia, niin esikuntapäällikkönä. Täytyy sanoa, että aika paljon etu oli toki siitä, kuinka paljon tuli tuossa ruotsin opinnoissani luettua noita ruotsalaisia ohjesääntöjä. Ehkä käsitteistö tuli sitä kautta hieman tutummaksi. Mutta kyllä tuollaiset johtamistavat ja tällainen ammattimaisuus ja prosessienhallinta olivat sellaisia, mitä oli todella hienoa tarkastella siinä tehtävässä. Komentaja ilmaisi selvästi tahtonsa kertomalla, kun hän haluaa jotain, että päätökseni on tämä. Tällainen hyvin pitkälle juurrutettua päätöksentekokulttuuri oli kyllä hienoa katsoa.

LAURA VALLI:

Eli käytännönläheinen harjoitus ja paljon oppia ainakin omalla kohdalla?

TUOMAS SYVÄNEN:

Joo kyllä. Hyvin näkee myös sen, että mihin on monta kertaa viitattu, tällainen filosofinen tai teoreettinen tausta tässä meidän käytännöntaktiikan ja taistelutavan takana. Niin asioista on helpompaa kommunikoida muiden kanssa, jos asialla on tällainen teoreettinen viitekehys. Esimerkkinä tästä voidaan käyttää, vaikka ruotsalaisen ambitio taisteluohjesäännön, joka on myös ihan täysin julkista tietoa, menetelmä viestiä siitä, että mikä on hyöty sillä, että joukko viedään kohtaamistaisteluun tai sivustahyökkäykseen tai koukataan selustaan tai kierretään tai pyritään läpimurtoon. Tällaiset käsitellyt asiat, kuinka voin hyökätä, millaisia variaatiota on käytössä mikä on niistä saavutettava hyöty, mikä on niistä aiheutunut haitta. Tavallaan tällaisten asioiden viestiminen selkeästi siten, että jokainen päällikkökin tietää sen, että jos ryhdyn tähän, niin todennäköisesti perustuen, vaikka sotakokemuksiin tai simulaatioihin tai karttaharjoituksiin, niin todennäköisesti tässä ei käy hyvin. Että pitää etsiä joku toinen ratkaisu. Ja tämä on oikeastaan sellainen asia mikä täälläkin kuitenkin ihan käytännössä harjoituksessa näkyy, että ymmärretään tietyllä tapaa näitä teoreettista idealismia ja siihen liittyvää käytännön inhorealismia. Kyllä tämä käytännön inhorealismi usein hakkaa myös tätä teoriaa voimakkaasti päähän, että hyväkin teoria ei ilman voimakasta käytännönläheisyyttä ja kokemusta siitä, että mikä toimii ja mikä ei toimi ne eivät silloin välttämättä aina kättele.

LAURA VALLI:

Se on juuri näin. Suomalaisten ja ruotsalaisten vahva historiallinen yhteistoiminta, varsinkin näissä kansainvälisissä harjoituksissa, on kantanut viimeisinä vuosina nimeä FISE. Lisäksi Uudenmaan prikaati on osana eurooppalaista ambhibio-yhteisöä, jossa tärkeimpiä yhteistyökumppaneita ovat Hollanti ja Saksa, Ruotsin lisäksi. Kansainvälinen harjoittelu on siis melkoisen tärkeää tällä alalla.

TUOMAS SYVÄNEN:

Joo eikä pelkästään tällä alalla. Kyllähän kansainvälinen harjoittelu on rannikkojoukossa keskittynyt, juuri tällä hetkellä vähän ehkä painotusta tuonne Uudenmaan prikaatin, niin tuo voimakkaasti sellaisia uusia syötteitä sille, että kuinka asioista voidaan ehkä ajatella eri tavalla. Että kyllä itse muistelee sen tuossa kun kadettikoulusta 2005 valmistui ja sen jälkeen kovasti keskittyi tuonne taistelujohtamisen puolelle ja monta kertaa hakkasi tällaisia käytännön asioissa päätään seinää, että pohti että on pakko olla joku järkevä tapa miten tämä asia tehdään ja yritti löytää sellaisen hyvin monimutkaisen polun kautta yksinkertaistamaan asioita ja löytää ratkaisuja. Mutta ei löytänyt. No sitten satuin käymään tuolla kansainvälisissä tehtävissä Libanonissa UNIFIL-operaatiossa, olin prikaatin esikunnassa ja siellä sitten kun kävin hyvin paljon paikallisessa keskuksessa, jossa tavallaan toimintaa johdettiin. Perehdyin ensimmäistä kertaa tällaisiin asiakirjoihin perustaistelumenetelmästä kuhunkin osa-alueeseen ja sitten loksahti kansainvälisessä ympäristössä se, että asiat kohdalle, että hei, näinhän näitä asioita voidaan kuvata. Että se kaikki monimutkaisuus, jota oli kansallisesti pohtinut muiden kanssa ja yrittänyt selventää, niin oli itseasiassa yksinkertaisesti ratkaistavissa, mutta siihen tarvittiin vain vähän sen oman viitekehyksen ulkopuolelta tulevia syötteitä. Ja tätähän se kansainvälisyys meille monta kertaa tuo. Ja sen takia on tosi tärkeää, että käydään kansainvälisissä harjoituksissa ja haetaan sieltä sellaisia oppeja, jotka nimenomaan tukevat sitä meidän kansallista puolustusta. Ja nämä ovat sellaisia juttuja, että niitä tulee jokaisesta harjoituksesta, kansalliseen hyötyyn adaptoitavia juttuja. Ne ovat meille arvokkaita.

LAURA VALLI:

Tässä on vielä pakko nostaa esille Uudenmaan prikaatin tarjoama ATU-koulutus, kun puhutaan kansainvälisyydestä eli sitä kautta myös varusmiehen on mahdollista päästä osaksi näitä kansainvälisiä harjoituksia hakeutumalla ATU-koulutukseen osana varusmiespalvelustaan.

Mahtava konsepti.

TUOMAS SYVÄNEN:

Joo eli ATU-konseptihan on ollut nyt käynnissä tuollainen 14 vuotta ja joukkoja koulutetaan tosiaan tuolla Vaasan rannikkopataljoonassa ja Uudenmaan prikaatissa vuoden palveluksessa. Ja tosiaan taata ei voida sitä, että aina pääsee kansainväliseen harjoitukseen, ainakaan ulkomaille, mutta kyllä tähän aina pyritään, että sellainen mahdollisuus järjestään. Ja kyllä joukkoja on käynyt merkittävästi ulkomailla ja tulee tässä ensi vuoden puolella käymään.

LAURA VALLI:

Nyt Tuomas pistän viimeisen pahan. Puhut asioiden yksinkertaistamisesta ja poliitikon tyyliin, mitkä olisivat kolme tärkeintä pointtia mitä nyt jokaisen meitä tänään kuuntelevan tulisi muistaa tästä podcastista ja rannikkojoukkueen toiminnasta?

TUOMAS SYVÄNEN:

Niin kuin ehkä aloitan poliitikkomaisesti sanomaan, että puhun tietenkin ihan omasta näkökulmastani ja käytännössä se viesti mikä minulla on henkilökohtaisesti, perustuu siihen, että ensimmäinen on tämä viestintä. Eli on tosi tärkeätä, että pystytään viestimään ja pystytään keskustelemaan myös reserviläisten kanssa, reservijohtajien kanssa siitä, että mitä meidän taistelu on. Tästä on onneksi hyviä esimerkkejä, nyt Ville Vänskä julkaisi juuri rannikkosodankäynnistä kirjan ja tätä kautta pikkuhiljaa päästään eteenpäin siinä, että osataan viestiä tästä käytännöstä ja teoriasta myös ulospäin, siten että asiasta voidaan keskustella heti kun nähdään niin vähän syvällisemmin. Ja se ehkä liittyy siihen toiseen pointtiin, joka sitten ehkä kohdistuu enemmän meidän omalle henkilöstölle. Eli kyllä minä ehkä kannustan nuorempaa upseeriston ja miksei myös muita, perehtymään tuohon sodankäynnin teoreettisen puoleen ja ottamaan niitä yksinkertaisia ohjesääntöjä käteen ja katsomaan, että mitä ulkomailla kirjoitetaan. Itselle muun muassa nämä klassikkoteokset Milan N. Vegan *Naval strategy and operations in narrow seas*, joka käsittelee hyvin paljon tällaisia suppeita merialueita ja rannikon läheisyydessä toimimista. Se oli täysin silmiä avaava kirja aikanaan, kun pohtii että miten asiat voidaan käsitteellistä ja terrorisoida ja kuitenkin tavallaan sitoa historiaan ja sitten kertoo yksinkertaisin sanoin, että mitkä asiat vaikuttavat toimintaan rannikon läheisyydessä. Ja nämä ovat tällaisia yksinkertaisia asioita, jotka kehottaa, että et kannattaa vähän katsoa asioita boksin ulkopuolelta. Tämä taas antaa syötteen käytännön läheisyyteen ja sitoo nämä kaksi asiaa paljon paremmin yhteen. Kolmas asia on se, että jos nyt halutaan viestiä, että miten rannikkojoukkojen edellytetään ja halutaan toimivan, niin kyllä kolmas selkeä juttu on aktiivisuus. Eli se, että on asioita, joita voidaan tehdä vain laivastoyksiköinä ja ne pitää turvata. On asioita jotka, voidaan tehdä vain rannikkoyksikölle eli esimerkiksi vallata alueita. Joskus pitää ottaa haltuun alue, joka on jo vastustajalla, tai ottaa alue haltuun, kun se on vielä tyhjä, mutta joka sitten voi olla toisen osapuolen näkökulmasta kiinnostava. Eli osataan valmistella ja tehdä päätöksiä, osataan toimia, vaihtaa painopistettä ja osataan liikkua ja osataan tällainen viime aikoina paljon lehdistössäkin ollut tyhjän tilan hallinta. Eli nyt on kirjoitettu siitä, että miten taistelutila on saaristossa tyhjenemässä ja varmasti näin on, mutta osana suunnittelua ja sitä johtamista ja missä korostuu aktiivisuus, on se, että ymmärretään missä me hyväksytään, että tila on tyhjä. Mihin me halutaan luoda painopiste, milloin me halutaan, että mikään tila ei ole tyhjä. Eli tällainen joustavuus ja päätöksentekoliikkuvuus ja aktiivisuus ovat niitä asioita, mitkä tavallaan siinä meidän päätöksenteossa ja johtamisessa ihan siellä alimmalla tuliteknisellätasolla pitää näkyä.

LAURA VALLI:

Olemme käsitelleet Suomen erityislaatuisia rannikko-olosuhteita ja rannikkojoukkojen käyttöä. Jos vedän yhteen Tuomas, mitä juuri puhuit, niin viestinnällä, teorialla, käytännöllä ja aktiivisuudella rakennetaan joustava ja toimiva rannikkopuolustus. Kuulostaa kyllä siltä, että meissä jokaisessa taitaa asua pieni rannikkopuolustaja.

TUOMAS SYVÄNEN:

Niin, toivottavasti asuu, koska Suomen väestöstä valtaosa asuu rannikolla tai sen välittömässä läheisyydessä. Ja 80% maapallon ihmisistä asuu rannikon läheisyydessä. Niin tuota luottaisin hyvin vahvasti siihen, että jokaista vähintään kriisitilanteessa kiinnostaisi kyllä mitä tuo rannikko problematiikkaa toiminta-alue hoidetaan hyvin.

LAURA VALLI\_

Hyvät kuuntelijat, kuuntelit tänään Radio Kipinän podcastin rannikkojoukoista. Kiitos Tuomas tästä haastattelusta.

TUOMAS SYVÄNEN:

Hei kiitos, tosi hienoa olla täällä ja kannustan myös jokaista vastaamaan kyllä, jos kysytään, että tulkaa tänne. Avartava kokemus.

TUOMAS SYVÄNEN:

Hyvät kuuntelijat, kuullaan taas ensi jaksossa.